Szám: 1-1/2017. 2. számú napirendi pont

**Előterjesztés**

Zalaszentgrót Város Önkormányzata Képviselő-testületének

2017. január 26-i rendes, nyilvános ülésére

**Tárgy:** A Szervezeti és Működési Szabályzatról szóló 25/2014. (XI. 28.) önkormányzati rendelet módosítása

**Tisztelt Képviselő-testület!**

Zalaszentgrót Város Önkormányzata Képviselő-testületének jelenleg hatályos Szervezeti és Működési Szabályzatát (a továbbiakban: SZMSZ) a 25/2014. (XI. 28.) önkormányzati rendelet tartalmazza, melynek az alábbiak szerint részletezett okok miatt való módosítását indítványozom:

- 2017. január 01. napján hatályba lépett Zalaszentgrót Város Önkormányzata Képviselő-testületének a helyi kitüntetésekről és az adományozásuk rendjéről szóló 20/2016. (XI. 25.) önkormányzati rendelete, mely részben átalakította, illetve a Zalaszentgrót Város Szolgálatáért Díj kitüntetéssel ki is egészítette a korábbi - az SZMSZ 5. §-ában is nevesített - elismerési formákat. Ezen változást az SZMSZ szabályozásában is át kell vezetnünk.

- Az SZMSZ 10. § (3) bekezdése rendelkezik a képviselő-testületi ülések, valamint az alakuló ülés és a közmeghallgatás helyszínéről. Tekintettel arra, hogy az elmúlt két évben a közmeghallgatások is a hivatal Deák Ferenc Termében kerültek megtartásra, a hatályos szabályozás gyakorlatnak megfelelő átalakítása indokolt oly módon, hogy az egyéb helyszínek pusztán lehetőséget és ne kötelező kivételt jelentsenek a főszabály alól.

- Úgyszintén gyakorlati szempontok indokolják a következő változtatási javaslatot. A testületi döntéshozatal során - mind a rendeletek, mind pedig a határozatok esetében - régóta követjük azt a szokásjogi gyakorlatot, mely szerint amennyiben egy módosító javaslatot az előterjesztő befogad, úgy az a végszavazás előtt már nem kerül külön szavazásra bocsátásra. Úgy vélem, hogy ezen közmegegyezésen alapuló gyakorlatnak indokolt lenne rendeleti alapot biztosítanunk.

- Végezetül, az SZMSZ-ben rögzítésre került a képviselő-testület bizottságainak struktúrája, részletezve az egyes bizottságok képviselő-testületi és nem képviselő-testületi tagjainak számát. Ismert módon Mazzag Zoltán képviselő úr korábban a Pénzügyi és Ügyrendi Bizottság „külsős” tagja volt, a mandátumszerzésével az érintett bizottság változatlan személyi összetétele oly módon tartható fenn, amennyiben a képviselő és nem képviselő tagok arányát módosítjuk.

**Előzetes hatásvizsgálat a rendelethez:**

A jogalkotásról szóló 2010. évi CXXX. törvény 17. § (1) bekezdése alapján az alábbiakról tájékoztatom a tisztelt Képviselő-testületet:

A rendelettervezet jelentősnek ítélt hatásai:

A társadalmi és gazdasági hatásvizsgálat kapcsán megállapítható, hogy a rendelet tervezett módosítása igazodik a központi jogszabályokhoz. Az adminisztratív terhek a rendelet módosítását követően nem változnak. A rendelet módosítása környezeti és egészségi hatással nem jár.

A rendeletalkotás szükségessége, a jogalkotás elmaradásának várható következményei:

Az előterjesztésben részletezett kitüntetési rendelet hatályba lépése, valamint a gyakorlati szempontoknak való megfelelés igénye teszik indokolttá a rendeletmódosítást. A módosítás elmaradása esetén kohézió mutatkozna önkormányzati rendeletek szabályozásai, illetve a vonatkozó gyakorlatok között.

A rendelet alkalmazásához szükséges személyi, szervezeti, tárgyi és pénzügyi feltételek:

Az új szabályok alkalmazásához, végrehajtásához nem szükségesek újabb munkaszervezési intézkedések, a végrehajtáshoz szükséges feltételek személyi, szervezeti, tárgyi feltételek adottak. A pénzügyi feltételek rendelkezésre állnak.

A fentiek alapján javaslom Zalaszentgrót Város Önkormányzata Képviselő-testületének a Szervezeti és Működési Szabályzatáról szóló 25/2014. (XI. 28.) önkormányzati rendeletének módosítását.

Mindezek előtt azonban a következők miatt javaslom az alábbi határozati javaslat elfogadását, mely szintén Mazzag Zoltán képviselő úr személyével kapcsolatos. Képviselő-testületünk tagjai közül - a polgármester és az alpolgármester kötelező kivételével - mindenki legalább kettő bizottságnak a tagja. Gelencsér István képviselő úr három bizottságban tag, ugyanakkor Kovács László képviselő úr kettő bizottsági tagsága mellett a Pénzügyi és Ügyrendi bizottság elnöki feladatait is ellátja.

A fentiek miatt személyes egyeztetést folytattam Kovács László képviselő úrral, aki a Szociális Bizottságban betöltött tagságáról 2017. január 31-i hatállyal lemondott, helyére a jelenleg egyetlen bizottsági tagsággal rendelkező Mazzag Zoltán képviselő úr megválasztását javaslom.

**Határozati javaslat:**

Zalaszentgrót Város Önkormányzatának Képviselő-testülete a Zalaszentgrót Város Önkormányzata Képviselő-testületének Szociális Bizottságába Kovács László képviselő bizottsági tag helyére - nevezett személy lemondására tekintettel - 2017. február 01-jei kezdő hatállyal Mazzag Zoltán képviselőt választja meg.

A Képviselő-testület felkéri a jegyzőt a szükséges intézkedések megtételére.

Határidő: azonnal

Felelős: Dr. Simon Beáta jegyző

A Pénzügyi és Ügyrendi Bizottság az előterjesztést a 2017. január 19-i ülésén megtárgyalta, az 1/2017. (I.19) és 2/2017. (I. 19) számú határozataival elfogadta, és a Képviselő-testületnek elfogadásra javasolja.

Kérem a Tisztelt Képviselő-testületet, hogy az előterjesztést szíveskedjen megtárgyalni, és a határozati javaslatot, valamint az 1. számú mellékletként csatolt módosító rendelettervezetet elfogadni.

**Zalaszentgrót**, 2017. január 20.

**Baracskai József**

polgármester

Az előterjesztés a törvényességi előírásoknak megfelel.

**Dr. Simon Beáta**

jegyző

1. számú melléklet

**Zalaszentgrót Város Önkormányzata Képviselő-testületének**

**...../2017. (I. ...) önkormányzati rendelete**

**a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról**

Zalaszentgrót Város Önkormányzatának Képviselő-testülete a Magyarország Alaptörvénye 32. cikk (2) bekezdésében meghatározott eredeti jogalkotási hatáskörében, a Magyarország helyi önkormányzatairól szóló 2011. évi CLXXXIX. törvény 42. § 2. pontjában meghatározott feladatkörében eljárva a Szervezeti és Működési Szabályzatáról szóló 25/2014. (XI. 28.) önkormányzati rendelet módosításáról a következőket rendeli el:

**1. §**

A Szervezeti és Működési Szabályzatról szóló 25/2014. (XI. 28.) önkormányzati rendelet (a továbbiakban: SZMSZ) 5. §-a helyébe a következő rendelkezés lép:

5. §

A képviselő-testület a város címeréről, zászlajáról, pecsétjéről, a "Zalaszentgrót Város Díszpolgára” kitüntető címről, a „Pro Urbe Zalaszentgrót" érdeméremről, a „Zalaszentgrót Város Szolgálatáért Díj” kitüntetésről, valamint az elismerések adományozásának rendjéről külön rendeleteket alkotott.

**2. §**

Az SZMSZ10. § (3) bekezdése helyébe a következő rendelkezés lép:

10. §

(3) A képviselő-testület az üléseit a hivatal Deák Ferenc Termében tartja. Az alakuló ülés, a közmeghallgatás, illetve valamely rendkívüli körülmény fennállása esetén az ülés egyéb helyszínen is megtartható.

**3. §**

Az SZMSZ17. § (11) bekezdése helyébe a következő rendelkezés lép:

17. §

(11) Az összefoglaló után az előterjesztésben szereplő, valamint a vitában elhangzott vagy előzetesen írásban előterjesztett javaslatokat a polgármester egyenként bocsátja szavazásra, melynek keretében először a módosító indítványokról, majd a határozati javaslat, illetve rendelettervezet egészéről dönt a képviselő-testület. Amennyiben az előterjesztő a módosító javaslatot befogadja, úgy az a végszavazás előtt már nem kerül külön szavazásra bocsátásra.

**4. §**

Az SZMSZ41. § (3) bekezdése helyébe a következő rendelkezés lép:

41.§

(3) Az állandó bizottságok a következők:

|  |  |  |
| --- | --- | --- |
|  | ***Képviselő-testületi***  ***Tag*** | ***Nem képviselő-testületi***  ***Tag*** |
| - Gazdasági és Városfejlesztési Bizottság | 4 | 3 |
| - Pénzügyi és Ügyrendi Bizottság | 4 | 1 |
| - Szociális Bizottság | 3 | 2 |
| - Humán Ügyek Bizottsága | 4 | 3 |

**5. §**

E rendelet a kihirdetését követő napon lép hatályba és a hatályba lépését követő napon hatályát veszti.

**Baracskai József**  **Dr. Simon Beáta**

polgármester jegyző

A rendelet 2017. január … napján kihirdetésre került.

**Dr. Simon Beáta**

jegyző